Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 179/14/2202	Galanta, 26.3.2014
EEČ : 2-17-117-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec XXXXX, nar. XXXXX a XXXXX, nar. XXXXX, ktoré boli zverené do výchovy a opatery matke XXXXX, nar. XXXXX, napriek tomu, že mu zo Zákona o rodine vyplýva povinnosť vyživovať svoje deti, pričom rozsah vyživovacej povinnosti mu bol určený rozsudkom Okresného súdu v XXXXX, č. k. XXXXX zo dňa 18.8.1998, ktorý nadobudol právoplatnosť dňom 9.9.1998, ktorým bol zaviazaný prispievať na výživu XXXXX vo výške 59,75 Eur mesačne a na výživy XXXXX vo výške 39,83 Eur, vždy do 15-teho dňa v kalendárnom mesiaci k rukám matky XXXXX, avšak túto svoju vyživovaciu povinnosť si neplnil riadne v období od septembra 2012 do mesiaca február 2014, čím mu na výživnom vznikol dlh vo výške 995,79,- Eur,

lebo zanikla trestnosť činu

Odôvodnenie:
Uznesením povereného príslušníka Obvodného oddelenia Policajného zboru XXXXX sp. zn. XXXXX zo dňa 20.2.2014 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX za prečin zanedbanie povinnej výživy podľa § 207 ods. 1 Tr. zák. na tom skutkovom základe, ako je uvedené vo výrokovej časti uznesenia. 

	V trestnom konaní boli vo veci vypočutí XXXXX podľa § 196 ods. 2 Trestného poriadku a svedkyne - poškodené XXXXX a XXXXX.  

	XXXXX vo svojej výpovedi uviedol, že je pravdou, že na dcéry XXXXX a XXXXX neplatil výživné od septembra 2012 až doposiaľ. Dlh na výživnom chce dodatočne uhradiť. 
  
	Svedkyne - poškodené XXXXX a XXXXX vo svojej výpovedi potvrdili neplnenie výživného obvineným.  Zároveň uviedli, že  neplnenie výživného obvineným nemalo trvalo nepriaznivé následky, núdzou netrpeli. Poškodené potvrdili, že so strany obvineného bol dodatočne uhradený dlh na výživnom za obdobie od septembra 2012 do mesiaca február 2014 v celom rozsahu vo výške 995,79 Eur.    

	Doklad o zaplatení výživného za obdobie od septembra 2012 do mesiaca február 2014 vrátene vo výške 995,79 Eur je súčasťou vyšetrovacieho spisu (č. l. 13).  
               
	Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.             

	Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

	Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
	Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 ods. 1 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Vykonaným dokazovaním bolo zistené a preukázané, že obvinený XXXXX uhradil dlh na výživnom, pričom dočasné neplnenie vyživovacej povinnosti nemalo na jeho dcéry XXXXX a XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor